Title: poľský návrh dohody zaslaný slov
Author: Malankevič
Last saved by: spano
Company: MV SR

BEZPEČNOSTNÁ DOHODA
 medzi vládou Slovenskej republiky a vládou Švédskeho kráľovstva o vzájomnej ochrane utajovaných skutočností

Vláda Slovenskej republiky
 a
vláda Švédskeho kráľovstva

(ďalej len “zmluvné strany”), berúc do úvahy potrebu zabezpečiť ochranu utajovaných skutočností, ktoré boli vymenené medzi Slovenskou republikou a Švédskym kráľovstvom,

v úmysle vytvoriť pravidlá vzájomnej ochrany utajovaných skutočností,

dohodli sa  t a k t o:

Článok 1
Úvodné ustanovenia

(1) Táto Bezpečnostná dohoda (ďalej len „dohoda“) upravuje podmienky bezpečnostnej ochrany, manipulácie a výmeny utajovaných skutočností. Zmluvné strany prijmú všetky dostupné právne opatrenia na ochranu utajovaných skutočností vymenených podľa tejto dohody alebo takých, ktoré vyplynú z vykonávania utajovaného kontraktu.

(2) Záväzky zmluvných strán podľa tejto dohody budú vykladané v súlade s vnútroštátnym právnym poriadkom zmluvných strán.

Článok 2
Definície

Na účely tejto dohody:
a) “utajovaná skutočnosť” znamená akúkoľvek informáciu (napr. poznatok, ktorý môže byť oznámený v akejkoľvek forme) alebo materiál, ktorý si vyžaduje ochranu pred neoprávnenou manipuláciou v súlade s vnútroštátnym právnym poriadkom zmluvných strán,
b) „prijímajúca strana“ je príslušný orgán zmluvnej strany, ktorému sú odovzdávané utajované skutočnosti,
c) „odovzdávajúca strana“ je príslušný orgán zmluvnej strany, ktorý odovzdáva utajované skutočnosti,
d) “kontrakt” znamená dohodu medzi dvoma alebo viacerými stranami, ktorá vytvára a definuje vykonateľné práva a povinnosti medzi kontrahentmi, 
e) “kontrahent” znamená fyzickú osobu alebo právnickú osobu oprávnenú uzavierať kontrakty v súlade s vnútroštátnym právnym poriadkom každej zmluvnej strany,
f) “bezpečnostná previerka“ je oprávnenie vydané na základe bezpečnostného preverenia, že osoba je oprávnená manipulovať s utajovanými skutočnosťami podľa vnútroštátneho právneho poriadku príslušnej zmluvnej strany, 
g) “priemyselná previerka” je oprávnenie vydané na základe bezpečnostného preverenia, že kontrahent je oprávnený manipulovať s utajovanými skutočnosťami podľa vnútroštátneho právneho poriadku príslušnej zmluvnej strany.

Článok 3
Porovnateľnosť

(1) Zmluvné strany sa dohodli na vzájomnej porovnateľnosti uvedených národných stupňov utajenia:

SLOVENSKÁ REPUBLIKA | ŠVÉDSKE KRÁĽOVSTVO | EKVIVALENT V ANGLICKOM JAZYKU
PRÍSNE TAJNÉ | KVALIFICERAT HEMLIG | TOP SECRET
TAJNÉ | HEMLIG/SECRET | SECRET
DÔVERNÉ | HEMLIG/CONFIDENTIAL | CONFIDENTIAL
VYHRADENÉ | HEMLIG/RESTRICTED | RESTRICTED

(2) Prijímajúca strana označí a bude ochraňovať prijaté utajované skutočnosti v súlade s ich ekvivalentným národným stupňom utajenia. Dodatkové švédske označenie SECRET, CONFIDENTIAL a RESTRICTED sa vysvetľuje ako určený stupeň utajenia pri manipulácii s vymieňanými utajovanými skutočnosťami.

(3) Ak je švédsky stupeň utajenia HEMLIG bez dodatkového označenia tohto stupňa utajenia, utajované skutočnosti musia byť chránené podľa slovenského stupňa utajenia TAJNÉ. Prijímajúca strana nebude manipulovať s týmito utajovanými skutočnosťami až kým tieto nebudú označené dodatkovým švédskym označením SECRET, CONFIDENTIAL alebo RESTRICTED.

(4) Každá zmluvná strana môže požiadať druhú zmluvnú stranu o určenie iného stupňa utajenia akým je utajovaná skutočnosť označená. Prijímajúca strana môže zmeniť alebo zrušiť aktuálny stupeň utajenia len na základe písomného návrhu odovzdávajúcej zmluvnej strany. 

(5) Každá zmluvná strana informuje bezodkladne druhú zmluvnú stranu o akýchkoľvek zmenách týkajúcich sa stupňov utajenia utajovaných skutočností, ktoré boli poskytnuté druhej zmluvnej strane.

(6) Kópie a preklady utajovaných skutočností musia byť označené rovnakým stupňom utajenia ako je originálny dokument. Na kópie a preklady utajovaných skutočností označených stupňom utajenia TAJNÉ a PRÍSNE TAJNÉ vydá príslušný bezpečnostný orgán prijímajúcej strany oprávnenie. Príslušný bezpečnostný orgán prijímajúcej strany bude informovať príslušný bezpečnostný orgán odovzdávajúcej strany o takejto kópii alebo preklade.
Článok 4
Príslušné bezpečnostné orgány

(1) Príslušné bezpečnostné orgány podľa tejto dohody sú:

a) v Slovenskej republike

Národný bezpečnostný úrad,
(National Security Authority)

b) vo Švédskom kráľovstve

i) Národný bezpečnostný úrad vo Švédsku zodpovedný za bezpečnostné otázky vo všeobecnosti je:

Veliteľstvo Švédskych ozbrojených síl
Vojenské bezpečnostné spravodajstvo

Forsvarsmaktens högkvarter, 
Militära underrättelse och säkerhetstjänsten

(The Swedish Armed Forces headquarters)
(Military Intelligence and Security)

ii) určený bezpečnostný úrad vo Švédsku zodpovedný za bezpečnostné otázky súvisiace s obrannými materiálmi je:

Švédska správa obranného materiálu

Forsvarets Materielverk 

(The Swedish Defence Materiel Administration)

(2) Zmluvné strany si diplomatickou cestou navzájom oznámia zmenu príslušných bezpečnostných orgánov podľa tejto dohody.

Článok 5
Prístup a poskytnutie utajovaných skutočností

(1) Odovzdané utajované skutočnosti budú použité výhradne na účel, na aký boli odovzdané.
 
(2) Zmluvné strany nesprístupnia, neposkytnú ani neumožnia sprístupniť alebo poskytnúť inému štátu alebo medzinárodnej organizácii utajované skutočnosti bez predchádzajúceho písomného súhlasu odovzdávajúcej strany.

(3) Zmluvné strany, bez predchádzajúcej konzultácie, nepoužijú ani neumožnia použiť vymenené utajované skutočnosti na iný účel alebo mimo rozsahu určeného odovzdávajúcou stranou alebo inak ako v jej prospech.

(4) Prijaté utajované skutočnosti môžu byť sprístupnené len tým osobám, ktorých plnenie úloh si vyžaduje prístup k informáciám (princíp „need to know“) a ktoré majú zodpovedajúcu bezpečnostnú previerku. 

(5) Príslušné bezpečnostné orgány zabezpečia, že vymieňané  utajované skutočnosti budú chránené v súlade s ich vnútroštátnym právnym poriadkom a touto dohodou.

(6) Zmluvná strana môže písomne požiadať druhú zmluvnú stranu, aby vykonala bezpečnostné preverenie, na základe ktorého sa vydá bezpečnostná previerka.

Článok 6
Odovzdávanie utajovaných skutočností

Utajované skutočnosti sa budú odovzdávať medzi príslušnými bezpečnostnými orgánmi diplomatickou cestou, ak nie je dohodnuté inak.

Článok 7
Návštevy

(1) Návštevy sa budú uskutočňovať výhradne na základe písomných žiadostí. Písomné povolenie na uskutočnenie návštev bude bezodkladne vydávať príslušný bezpečnostný orgán prijímajúceho štátu .

(2) Návštevník musí mať certifikát o bezpečnostnej previerke a bude dodržiavať vnútroštátny právny poriadok a predpisy o ochrane utajovaných skutočností hostiteľského štátu.

(3) Zoznam pravidelných návštevníkov môže byť vytvorený po vydaní povolenia príslušného bezpečnostného orgánu hostiteľského štátu. Takýto zoznam bude platný najviac dvanásť mesiacov. Po schválení zoznamu môžu byť návštevy realizované priamo medzi kontrahentmi.
 
(4) Utajované skutočnosti poskytnuté návštevníkom budú chránené v súlade s ustanoveniami tejto dohody.

(5) Príslušný bezpečnostný orgán vysielajúceho štátu spravidla oznámi príslušnému bezpečnostnému orgánu hostiteľského štátu každú návštevu minimálne dva týždne pred jej plánovaným uskutočnením. Vo výnimočných prípadoch sa môžu príslušné bezpečnostné orgány dohodnúť na kratšej lehote. 

(6) Žiadosti uvedené v odseku 1 budú obsahovať:
a)	meno a priezvisko návštevníka, dátum a miesto narodenia, štátne občianstvo a číslo pasu,
b)	funkcia návštevníka a názov štátneho orgánu alebo kontrahenta, ktorého zastupuje,
c)	bezpečnostnú previerku vydanú príslušným bezpečnostným orgánom,
d)	termín návštevy,
e)	účel návštevy,
f)	názov štátneho orgánu alebo kontrahenta, ktorý má byť navštívený.

Článok 8
Kontrakty

(1) Každá zmluvná strana môže požiadať príslušný bezpečnostný orgán druhej zmluvnej strany o vydanie písomnej bezpečnostnej záruky, že navrhovaný kontrahent  má zodpovedajúcu priemyselnú previerku. Ak kontrahent nemá zodpovedajúcu priemyselnú previerku, zmluvné strany sa o danej skutočnosti navzájom bezodkladne informujú. 

(2) Zmluvná strana môže požiadať druhú zmluvnú stranu o začatie priemyselnej previerky. Priebeh a výsledok bezpečnostného preverovania bude oznámený príslušnému bezpečnostnému orgánu druhej zmluvnej strany. Zmluvná strana môže požiadať o informácie týkajúce sa navrhovaného kontrahenta a príslušných častí kontraktu od druhej zmluvnej strany.

(3) Ak sa vyskytnú skutočnosti spochybňujúce bezpečnostné záruky uvedené v odseku 1, príslušný bezpečnostný orgán štátu jednej zmluvnej strany informuje o tomto príslušný bezpečnostný orgán štátu druhej zmluvnej strany. Žiadne utajované skutočnosti nebudú odovzdané kontrahentovi a  odovzdané skutočnosti budú odňaté počas prešetrenia pokiaľ kontrahent neobdrží obnovenú priemyselnú previerku.

(4) Príslušný bezpečnostný orgán kontrahenta zabezpečí ochranu a kontrolu utajovaných skutočností, ktoré jej boli poskytnuté druhou zmluvnou stranou a tiež tých utajovaných skutočností, ktoré vznikli v súvislosti s vykonávaním kontraktu.

Článok 9
Porušenie ochrany 

(1) Zmluvné strany sa budú navzájom bezodkladne informovať o porušení alebo o podozrení z porušenia ochrany, pri ktorom by utajované skutočnosti mohli byť sprístupnené alebo použité nesprávnym spôsobom. Pri informovaní druhej zmluvnej strany o porušení alebo o podozrení z porušenia ochrany, bude tiež  poskytnutá informácia o opatreniach prijatých na zabránenie opakovaného výskytu porušenia ochrany.

(2) Porušenie alebo podozrenie z porušenia ochrany podľa predchádzajúceho odseku bude vyšetrované v súlade s vnútroštátnym právnym poriadkom zmluvnej strany, v ktorej sa porušenie alebo podozrenie z porušenia ochrany vyskytlo. Druhá zmluvná strana bude informovaná o výsledku vyšetrovania.

Článok 10
Náklady 

Náklady, ktoré vzniknú v súvislosti s vykonávaním ustanovení tejto dohody budú hradené  zmluvnou stranou vykonávajúcou úkony.

Článok 11
Konzultácie a kontrola 

(1) Príslušné bezpečnostné orgány sa budú navzájom informovať o právnom poriadku týkajúcom sa ochrany utajovaných skutočností a bezodkladne sa budú informovať o jeho zmene a doplnení.

(2) Na zabezpečenie spolupráce pri vykonávaní ustanovení tejto dohody si budú príslušné bezpečnostné orgány v prípade potreby navzájom poskytovať konzultácie.

(3) Po vzájomnom súhlase každá zo zmluvných strán umožní zástupcom štátu druhej zmluvnej strany, so zodpovedajúcou bezpečnostnou previerkou, vykonať návštevu na území svojho štátu s cieľom prerokovať a overiť postupy a prostriedky slúžiace na ochranu vymieňaných utajovaných skutočností medzi zmluvnými stranami.

Článok 12
Zmeny a dodatky

Táto dohoda môže byť menená alebo doplňovaná po vzájomnej dohode oboch zmluvných strán. Všetky zmeny a dodatky musia byť vykonané písomnou formou. Akákoľvek zmena alebo dodatok k tejto dohode tvorí jej neoddeliteľnú časť a nadobudne platnosť v súlade s článkom 14 tejto Dohody. 

Článok 13
Riešenie sporov

Všetky spory týkajúce sa výkladu alebo vykonávania tejto dohody budú riešené formou priamych konzultácií medzi zmluvnými stranami a nebudú predložené na riešenie akejkoľvek tretej strane

Článok 14
Záverečné ustanovenia

(1) Táto dohoda podlieha schváleniu v súlade s vnútroštátnym právnym poriadkom oboch zmluvných strán a nadobudne platnosť deväťdesiaty deň odo dňa podpisu tejto dohody.

(2) Táto dohoda sa uzaviera na dobu neurčitú. Každá zo zmluvných strán však môže dohodu písomne vypovedať. Platnosť dohody skončí prvý deň siedmeho mesiaca odo dňa doručenia oznámenia o výpovedi druhej zmluvnej strane. 

(3) Utajované skutočnosti doposiaľ vymenené na základe dvojstrannej spolupráce budú odo dňa nadobudnutia platnosti tejto dohody chránené podľa jej ustanovení.

(4) Všetky utajované skutočnosti, ktoré boli vymenené alebo vznikli v súlade s touto dohodou, budú chránené aj po vypovedaní dohody podľa jej ustanovení, pokiaľ nebude dohodnuté inak. 

(5) Vykonávanie dohody bude spoločne vyhodnocované každých päť rokov.

Dané v .................................................................................. v dvoch pôvodných vyhotoveniach, každé v slovenskom, švédskom a anglickom jazyku. V prípade rozdielnosti výkladu je rozhodujúce znenie v anglickom jazyku.

Za vládu							           Za vládu
Slovenskej republiky 						Švédskeho kráľovstva